Hvis man skal starte en virksomhed, så skal man måske gøre det i Herning, Ikast-Brande eller Hedensted. De ligger i hvert fald som nummer et, to og tre på Dansk Industris opgørelse over de mest erhvervsvenlige kommuner i Danmark. Ingen af de nordjyske kommuner ligger på top ti. De nordjyske kommuner er dog ikke de værste at have en virksomhed i - de ligger i den bedste halvdel af undersøgelsen. Den bedste nordjyske kommune er Rebild på trods af et fald på en enkelt plads siden sidste år, som gør, at kommunen ender på en 20. plads. Aalborg Kommune har forbedret sin samlede placering med 18 pladser, og derfor lander Aalborg på nummer 29.

Opsummering:
Dansk Industri har offentliggjort en undersøgelse over landets mest erhvervsvenlige kommuner - og der er ikke nordjyske kommuner på top ti. De er dog i den bedste halvdel.